S’inicia el sistema d’aparcament rotatori gratuït a Carcaixent
21 de juny de 2018

Carcaixent

A partir del 2 de juliol entrarà en vigor el sistema d’aparcament rotatori gratuït, substitut de l’antiga ORA. El nou model té com a objectiu afavorir l'aternança de vehicles en les zones amb més necessitat d’aparcament. Durant estos dies s’està repartint per diferents comerços de la localitat discos de control horari i material informatiu sobre el funcionament del nou model. Tota la informació i la nova ordenança reguladora estan disponibles a la web municipal.

El nou sistema d’aparcament planteja tres zones diferenciades, en funció dels carrers on es troben situades. Les persones que aparquen els seus vehicles en les zones regulades estaran obligades a indicar de manera visible des de l'exterior del vehicle l'hora en què es realitza l'estacionament, per facilitar-ne el control, amb un full de paper, amb el disc de control o amb l’APP EasyPark (disponible en APP Store per a iOS i Google Play per a Android). El temps màxim de permanència s’estableix amb caràcter general en 90 minuts en la zona centre i voltants del Mercat Municipal, i en 120 minuts a la zona del Centre de Salut. Transcorregut el temps, el vehicle haurà d'abandonar obligatòriament el lloc d'estacionament, si bé es podrà ocupar una altra plaça sempre que estiga situada en una de les altres zones o en un altre carrer dins de la mateixa zona.

En l’àrea en què s’aplica el nou model s’ha reduït en 120 places la delimitació de l’antiga ORA, ja que se'n suprimeix la restricció en l’Avinguda Vidal Canet i 11 places en el Carrer Echegaray. En la zona centre, l’eix Plaça Major fins a Passeig i Plaça Constitució, es manté la restricció d’aparcament solament de matí, tal com estava abans. S’aplica restricció matí i vesprada en les immediacions del Centre de Salut i també, a més de les restriccions de matí, els dimarts i divendres de vesprada en la zona del Mercat Municipal, vesprades en què estan obertes les instal·lacions.

Per a Paco Salom, alcalde de Carcaixent, la supressió de l'ORA era un dels compromisos que l’actual Equip de Govern tenia amb els ciutadans des de principi de legislatura. De fet, «sempre hem tingut clar que calia buscar alternatives a l’aparcament rotatiu que no suposaren cap despesa per als veïns i veïnes i que garantiren certa alternança de vehicles en les zones i hores més concorregudes». Segons Salom, «els mesos en què no ha estat vigent cap regulació han demostrat la necessitat d’implantar un sistema que regule l’estacionament; en alguns punts, com així ens han manifestat diversos veïns, s’ha estat produint un bloqueig total dels llocs d’aparcament, fet que ha dificultat que es pogueren realitzar les gestions amb normalitat, circumstància que ens reafirma que la decisió d’implantar un sistema de regulació ha estat encertada».

Paco Salom també ha demanat la col·laboració de tota la ciutadania per tal de posar en marxa el nou sistema. «Al principi, els canvis sempre són complicats i caldrà fer un esforç tant per part dels usuaris com de l’administració per tal d’adaptar-nos, però estic convençut que acabarà implantant-se amb total normalitat com ja ho està des de fa temps en altres ciutats, i que ho estarà en moltes més ja que es tracta d’una tendència creixent», ha conclòs.

Els discos de control es poden trobar en els establiments comercials de les zones on està regulat l’aparcament, en instal·lacions municipals o en l'Oficina d’Atenció al Ciutadà.